**Να μπεις η να μην μπεις στην ηλεκτρονική τάξη;**

Το τελευταίο διάστημα, λόγω της έξαρσης της πανδημίας και της ανάγκης προστασίας της σχολικής κοινότητας, και όχι μόνο, καθηγητές και μαθητές κληθήκαν να εξοικειωθούν με έναν εντελώς διαφορετικό τρόπο εκπαίδευσης, τη σύγχρονη και ασύγχρονη τηλεκπαίδευση.  Αρχικά, οι περισσότεροι,  διατύπωσαν τις επιφυλάξεις τους, πιθανά προβλήματα, και μειονεκτήματα της επαναστατικής αυτής μορφής εκπαίδευσης, ενώ άλλοι επέλεξαν να έχουν μια πιο αισιόδοξη στάση. Το κύριο ερώτημα, που δίχασε τον κόσμο, είναι το εξής: Ποια είναι τα υπέρ και τα κατά της τηλεκπαίδευσης; Το ερώτημα αυτό θα προσπαθήσω να απαντήσω, συνοπτικά, παρακάτω, βασιζόμενη στην προσωπική μου εμπειρία, ως μαθήτρια.

  Κύριο, κατ' εμέ, πλεονέκτημα της τηλεκπαίδευσης αποτελεί η δυνατότητα, η οποία δίνεται στον εκπαιδευτικό, να εμπλουτίσει το μαθησιακό υλικό, χρησιμοποιώντας καινούριες τεχνολογίες (πολυμέσα κλπ) που κάνουν το μάθημα πιο ενδιαφέρον και προσφέρουν περισσότερες δυνατότητες. Λαμβάνοντας υπόψη την προσωπική μου εμπειρία, αλλά και επιστημονικές έρευνες, η κατανόηση και αφομοίωση του μαθησιακού υλικού γίνεται ευκολότερη, όταν αυτό δίνεται με παραστατικό τρόπο, είτε αυτό σημαίνει μέσω μιας παρουσίασης, ενός βίντεο ή ακόμη και μέσω ενός ηλεκτρονικού κουίζ, παιχνιδιού. Επιπλέον, το υλικό που παράγεται μπορεί να επαναχρησιμοποιηθεί. Τι σημαίνει αυτό, πρακτικά; Ο εκπαιδευτικός μπορεί να αφοσιωθεί στον εμπλουτισμό του υλικού, αποφεύγοντας τις υπερβολικές επαναλήψεις, οι μαθητές μπορούν να δουλεύουν στον δικό τους ρυθμό, κάνοντας επαναλήψεις όποτε επιθυμούν κλπ.

  Όσο υποσχόμενα κι αν ακούγονται τα παραπάνω, πάντα υπάρχουν και μειονεκτήματα και δυσκολίες που πρέπει να αντιμετωπίσουν μαθητές και καθηγητές. Μια από αυτές, η δυσκολία εξοικείωσης. Μέχρι πολύ πρόσφατα, οι λέξεις εκπαίδευση και σχολείο μας έφερναν στο μυαλό αίθουσες, πίνακες, έδρες. Σχεδόν κανένας εκπαιδευτικός ή μαθητής δεν ήταν εξοικειωμένος με κάτι διαφορετικό. Παρόλα αυτά, απαιτήθηκε από τη σχολική κοινότητα, ανθρώπους όχι απαραίτητα ψηφιακά μορφωμένους, να εξοπλιστούν, για να καλύψουν τις ανάγκες της άμεσης τηλεκπαίδευσης, να εξοικειωθούν με προγράμματα, σελίδες κλπ., και όλα αυτά σ' ένα περιορισμένο χρονικό διάστημα. Τέλος, αναμενόμενα, θεωρώ ήταν ορισμένα τεχνικά προβλήματα, αγενείς συμπεριφορές, οι οποίες εκμεταλλεύτηκαν την ανωνυμία που προσφέρει το διαδίκτυο.

 Συνοψίζοντας, η τηλεκπαίδευση είναι ένα βήμα πιο πέρα από την κλασική εκπαίδευση, που όλοι γνωρίζαμε. Η έκτακτη ανάγκη για την δημιουργία ενός συστήματος, το οποίο την υποστηρίζει, προφανώς και άφησε περιθώρια λάθους, χωρίς το γεγονός αυτό να αναιρεί όλα τα οφέλη της. Κατά τη γνώμη μου, η χρηστικότητα της βασίζεται στην θέληση και το μεράκι του καθενός. Εύχομαι, όταν όλα αυτά τελειώσουν, η τηλεκπαίδευση να μην αποτελεί ένα παρελθόν, αντιθέτως, μαθητές και εκπαιδευτικοί να συνεργαστόυν, προκειμένου να βελτιώσουν τη διαδικασία της εκμάθησης, κάνοντας την πιο διασκεδαστική και ενδιαφέρουσα.

Αθανασία Δαλακούρα